ኢትዮጵያና ቦትስዋና በጎ ልምዶቻቸውን በመለዋወጥ የሁለትዮሽ ግንኙነታቸውን ማጎልበት አለባቸው
ኢትዮጵያና ቦትስዋና በጎ ልምዶቻቸውን በመለዋወጥ የሁለትዮሽ ግንኙነታቸውን ማጎልበት እንደሚገባቸው ምክትል ጠቅላይ ሚኒስትር ደመቀ መኮንን ገለጹ።ምክትል ጠቅላይ ሚኒስትሩ ከቦትስዋናው ምክትል ፕሬዚዳንት ሞክግዌትሲ ማሲሲ ጋር ስለ አገራቱ የሁለትዮሽ ግንኙነት በጽህፈት ቤታቸው ተወያይተዋል።በዚሁ ወቅት ምክትል ጠቅላይ ሚኒስትሩ እንደገለጹት አገራቱ በትምህርት፣ በቴክኖሎጂ ሽግግርና በእንስሳት ሃብት ልማት ያሏቸውን በጎ ልምዶች በመለዋወጥ የሁለትዮሽ ግንኙነታቸውን ማጎልበት አለባቸው።ቦትስዋና ከአፍሪካ ስኬታማ ከሚባሉ አገራት መካከል አንዷ እንደመሆኗም ከኢትዮጵያ ነባራዊ ሁኔታ ጋር የሚጣጣሙና የሚስማሙ በጎ ልምዶችን በመቅሰምና በመውሰድ የአገራቱን ግንኙነት ማጠናከር ይገባልም ነው ያሉት።ይህም አፍሪካ የተያያዘችውን ሁሉን አቀፍ የለውጥ ጎዳና ለማጠናከር ይረዳል።እንደ አቶ ደመቀ ገለጻ በአፍሪካ ድህነትን ለማስወገድ፣ የኪራይ ሰብሳቢነት ፖለቲካል ኢኮኖሚን ለመናድ፣ የሕዝቦች ተጠቃሚነትን ለማረጋገጥ፣ መልካም አስተዳደርን ለማስፈንና የዴሞክራሲ ሥርዓትን ለመገንባት በአህጉሪቱ በጎ ልምድ ያላችውን አገራት ማስተሳሰር ወሳኝ ነው።የኢትዮጵያና ቦትስዋና የሁለትዮሽ ግንኙነት በየአገሮቻቸው የሚታዩትን አበረታች የለውጥ ጅምሮችን ለማሳደግ ብቻ ሳይሆን ለአፍሪካም የራሱ አስተዋጽኦ እንዳለውም አብራርተዋል።የቦትስዋናው ምክትል ፕሬዚዳንት ሞክግዌትሲ ማሲሲ በበኩላቸው ከውይይቱ ብዙ ገንቢ ሃሳቦችን እንደቀሰሙ ጠቅሰው በቀጣይም ሁለቱ አገራት ባላቸው የጋራ ፍላጎት ላይ ተመስርተው በጎ ልምዳቸውን መለዋወጥ እንደሚገባቸው ነው የተናገሩት።ምክትል ፕሬዚዳንቱ ቦትስዋና ከኢትዮጵያ ጋር በትምህርት፣ በኢንዱስትሪ፣ በባህል፣ በቆዳና ቆዳ ውጤቶች፣ ትልቅ አቅም ባለው የግብርና መስክና በቴሌኮም ኢንዱስትሪ ተባብራ መሥራት እንደምትፈልግም ተናግረዋል።በተለይም ኢትዮጵያ በአቪዬሽን ዘርፍ ያላትን የረዥም ጊዜ ልምድ ተሞክሮ ለመውሰድ ዝግጁ መሆኗንና በግብርና መስክ ያላቸውን ስምምነት ማሳደግ ትፈልጋለች ነው ያሉት ምክትል ፕሬዚዳንቱ።ኢትዮጵያ በየዓመቱ የምታስመዘግበው ባለ ሁለት አሃዝ ዕድገትና በአገሪቷ በየጊዜው የሚታየውን ለውጥ እንደሚያደንቁ ገልጸው ለወደፊቱም በባለሞያዎች ደረጃ ልምድ ለመለዋወጥ ዝግጁ መሆናቸውን አስታውቀዋል።ቦትስዋና ባላት ከፍተኛ የአልማዝ ማእድን ሃብት ካናዳንና ናሚቢያን በማስከተል ከዓለም ቀዳሚ አገር ናት።ባለፈው ዓመት የቦትስዋና ባለሃብቶች በኢትዮጵያ በግብርናው መስክ የዳበረ ልምድና ሰፊ እድል በመኖሩ  በዘርፉ ለመሰማራት ፍላጎት እንዳላቸው ገልጸው ነበር።(ኢዜአ)